Outa besluit of hy teen e-tol-uitspraak gaan appelleerDie Bondgenootskap Teen Stedelike Tol (Outa) gaan Vrydag besluit of hulle teen die onlangse uitspraak oor die omstrede e-tolstelsel in Gauteng gaan appelleer. Regter Louis Vorster in die Pretoriase hooggeregshof het Outa se aansoek afgekeur en bevind dat die e-tolprojek kan voortgaan. Volgens Vorster was die basis van Outa se aansoek, dat daar nie voldoende openbare deelname aan die proses was nie, gebrekkig. “Ons het die uitspraak bestudeer en vergader Vrydag met ons regspan om die pad vorentoe te bespreek,” het Wayne Duvenhage, Outa se voorsitter, Donderdag gesê. “Ons glo ons het redelike sterk redes om te appelleer,” het hy gesê.